ইয়াবা হালের মাদকাসক্ত তরুন-তরুনীদের ক্রেজ। সাময়িক আনন্দ আর উত্তেজনার আশায় দেশের যুব সমাজের বিশাল এক অংশ ঝুঁকেছে এই মাদকের প্রতি। সমাজের উচু থেকে নীচু স্তর পর্যন্ত ছড়িয়ে পড়েছে মাদকের সর্বগ্রাসী থাবা। গাঁজা, ফেনসিডিল, হেরোইন এর পথ ধরে দেশে এখন সহজলভ্য হয়ে উঠেছে ইয়াবা। প্রচন্ড উত্তেজক ও নেশাকারক এ ট্যাবলেটটি র্বামা সীমান্ত পথে চোরাচালানের মাধমে যেমন আনা যায় তেমনি এর উপকরণগুলি এনে দেশের ভেতরেই তা তৈরী করা সম্ভব। ১/১১-র পর ঢাকায় জনৈক শিল্পপতির ভাগিনা ইয়াবা তৈরীর সরঞ্জামসহ গ্রেফতার তারই প্রমাণ। তরুণ-তরুণীদের কাছে আরো আকর্ষণীয় করে তুলতে মূল উপাদানের সাথে মেশানো হয় আঙ্গুর, কমলা বা ভ্যানিলা ফ্লেভার, সবুজ বা লাল- কমলা রঙ। ইয়াবা নামের ছোট এই ট্যাবলেটটি দেখতে অনেকটা ক্যান্ডিরমত। ফলে আসক্তরা এর প্রচন্ড ক্ষতিকারক প্রভাবটুকু বুঝতে পারেনা। ইয়াবার আনন্দ আর উত্তেজনা আসক্তদের সাময়িকভাবে ভূলিয়ে দেয় জীবনের সকল যন্ত্রনা। তারা বাস করে স্বপ্নের এক জগতে। কিন্তু স্বপ্নীল এ জীবনের হাতছানি যে তাদের ধ্বংসের পথে নিয়ে যাচ্ছে তা টের পাওয়ার ও অবকাশ সে সময় তাদের থাকে না। ক্ষণস্থায়ী আনন্দের পর বাড়তে থাকে ক্ষতিকর নানা উপসর্গ। রাত কাটে র্নিঘুম, শরীর নিস্তেজ হয়ে পড়তে থাকে। মেজাজ হয় খিটখিটে, গলা-মুখ শুকিয়ে আসতে থাকে অনবরত। প্রচন্ড ঘাম আর গরমের অসহ্য অনুভূতি বাড়তে থাকে। বাড়ে নাড়ির গতি, রক্তচাপ, দেহের তাপমাত্রার আর শ্বাস প্রশ্বাসের গতি। দীর্ঘদিনের আসক্তরা উচ্চ রক্তচাপের রুগীই হয়ে পড়ে। ব্রেনের ভেতরের ছোট ছোট রক্তনালী গুলো ক্ষয় হতে থাকে। স্মৃতিশক্তি কমে যায়। মানসিক নানা উপসর্গ দেখা দেয়। বেশী পরিমানে নেয়া ইয়াবা শরীরবৃত্তীয় স্বাভাবিক কার্যক্রমের ব্যত্যয় ঘটিয়ে রোগীর মৃত্যু পর্যন্ত ডেকে আনতে পারে।